На основу члана 27. став 10., члана 28. став 2., члана 36. став 6. и члана 49. став 3. Закона о јавној својини („Сл.гласник РС", бр. 72/11, 88/13 и 105/14), члана 32. Закона о локалној самоуправи („Сл.гласник РС", бр. 129/2007 и бр. 83/2014) и члана 37. став 1. тачка 7. Статута Града Ниша ("Службени лист града Ниша", број 88/2008), Скупштина Града Ниша на седници одржаној \_\_\_\_\_\_\_\_\_\_ 2016. године, доноси

**ОДЛУКУ**

**О ДОПУНИ ОДЛУКЕ О ПРИБАВЉАЊУ, РАСПОЛАГАЊУ И**

**УПРАВЉАЊУ СТВАРИМА У ЈАВНОЈ СВОЈИНИ ГРАДА НИША**

**Члан 1.**

У Одлуци о прибављању, располагању и управљању стварима у јавној својини Града Ниша („Службени лист Града Ниша'', број 5/2016 – пречишћен текст), у члану 54. после става 1. додају се нови ставови 2. и 3. који гласе:

„ Изузетно од става 1. овог члана, одржавање пословног простора у својини Града у тржним, односно трговинско-пословним центрима (у даљем тексту: Центар), на основу уговора са Службом, организује удружење односно организација власника локала, у складу са законом.

Под одржавањем пословног простора у смислу става 2. овог члана, подразумева се: физичко и противпожарно обезбеђење Центра и сваког појединачног пословног простора, текуће (редовно) одржавање Центра, хитне интервенције на Центру и сваком појединачном пословном простору и одржавање хигијене заједничких просторија Центра.“

Досадашњи ставови 2. 3. и 4. постају ставови 4. 5. и 6.

**Члан 2.**

Ова Одлука ступа на снагу осмог дана од дана објављивања у „Службеном листу Града Ниша“.

**Број:\_\_\_\_\_\_\_\_\_\_\_\_\_\_\_\_\_/2016**

**У Нишу, \_\_\_\_\_\_\_\_\_\_2016.године**

**СКУПШTИНА ГРАДА НИША**

**ПРЕДСЕДНИК**

**Мр Раде Рајковић**

**О Б Р А З Л О Ж Е Њ Е**

У Одлуци о прибављању, располагању и управљању стварима у јавној својини Града Ниша („Службени лист Града Ниша'', број 5/2016 – пречишћен текст), чланом 54. прописано је да „Закупац, корисник, односно Град је дужан да са јавним предузећем, коме је поверено одржавање непокретних ствари у својини Града, закључи уговор о одржавању тих непокретности, са комуналним предузећима уговоре о пружању комуналних услуга, а за непокретне ствари у тржним центрима и другим просторима уговор о одржавању тих ствари са привредним субјектом са којим је закључен уговор за одржавању тог простора.

Закупац, односно корисник непокретних ствари у стамбено-пословним зградама је дужан да уговор о одржавању тих ствари закључи са предузећем коме је скупштина зграде поверила одржавање зграде.

Уговори из става 1. овог члана су саставни делови уговора о закупу.

Закупац, односно корисник је дужан да у року од 15 дана од дана закључења уговора о закупу или давању на коришћење непокретних ствари изврши промену имена корисника електричног бројила у истим.“

Град Ниш, Управа за имовину и инспекцијске послове, управља и располаже делом пословних простора у тржним центрима и то са 36 пословних простора у ТПЦ „Калча“ укупне површине 1.698,40 м2 и то: у приземљу са 2 пословна простора укупне површине 68,82 м2, на првом спрату са 15 пословних просторија укупне површине 657,20 м2, на другом спрату са 9 пословних просторија укупне површине 334,17 м2, на трећем спрату са 10 пословних просторија (канцеларијски простор и заједнички простор-ходник и санитарни блок) укупне површине 638,21 м2 као, са пословним простором у ТПЦ „Горча“ и то: пословним простором у приземљу, локал бр. П-21 површине 23,15м2, мезанин и I први спрат површине 94,45м2 (50,45+44,00), II спрат површине 83,02м2, III спрат површине 61,45м2 и поткровље површине 44,84м2, укупне површине 306.91 м2 и са подземним гаражама у тржном пословном центру „Амбасадор“ укупне површине 1.581,00 м2.

Због дугогодишњих проблема одржавања Тржно пословног центра „Калча“, регистровано је Удружење власника локала тржно-пословног центра „Калча“ Ниш, са циљем заштите законских права и заступања заједничких интереса власника локала и предузетника у истом, управљања објектом у смислу организације и несметаног функционисања ТПЦ „Калча“ посебно водећи рачуна о унапређењу и квалитету услова рада, безбедности запослених као и безбедности и заштите самих локала. Град Ниш је потписник приступнице од 14.11.2014. године (по овлашћењу бр.3916/2014-01), којом се прихвата, да Град буде члан Скупштине –Удружења власника локала ТПЦ „Калча“ Ниш и да прихвата одредбе Статута Скупштине-Удружења власника локала.

Основни суд у Нишу је дана 12.05.2016. године донео Решење Р3 бр.84/16 којим се одређује привремена мера ради обезбеђења неновчаног потраживања привременим уређењем управљања и коришћења заједничке ствари и овлашћује Удружење власника локала ТПЦ „Калча“ Ниш да ораганизује послове управљања, коришћења и одржавања заједничке ствари које се налази у ТПЦ „Калча“ Ниш као и да у том циљу организује наплату на име одржавања заједничке ствари и пружања комуналних услуга и других услуга којима се обезбеђује редовно и уобичајно функционисање и коришћење заједничке ствари. Привремена мера ће трајати до правноснажног окончања ванпарничног поступка за уређење односа заједничара у вези са коришћењем и управљањем заједничком ствари.

У циљу очувања свих инфраструктурних капацитета тржног центра у целини, обезбеђење противпожарне заштите, одржавање хигијене у свим заједничким просторијама и остали послови који се предузимају како би објекат несметано функционисао, предложеном допуном члана 54. Одлуке се омогућава, да изузетно одржавање пословног простора у својини Града у тржним, односно трговинско-пословним центрима на основу уговора са Службом, може да oрганизује иудружење односно организацијавласника локала чији је Град члан, у складу са законом.

За реализацију Одлуке о допуни Одлуке о прибављању, располагању и управљању стварима у јавној својини Града Ниша потребно је ангажовање додатних средстава буџета Града Ниша. Очекивани расходи за обавезе по основу одржавања пословног простора у тржним центрима до краја 2016. године износили би 400.000,00 динара, а у наредне две фискалне године износили би укупно 4.000.000,00 динара, за сваку буџетску годину по 2.000.000,00 динара.

На основу свега изнетог, предлаже се Скупштини Града Ниша, да донесе Одлуку о допуни Одлуке о прибављању, располагању и управљању стварима у јавној својини Града Ниша.

Обрађивач:

Шеф одсека:

Руководилац сектора:

Н А Ч Е Л Н И К

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Љубиша Јанић, дипл.правник